শনিবার বের্নাবাউয়ে প্রিয় দলের নতুন জার্সি দেখে রীতিমতো চমকেই উঠেছিলেন ভক্তরা। স্বচ্ছ সাদা জার্সিতে নেই স্পনসর সংস্থার লোগো! নেই ক্লাবের ব্যাজও। বৃষ্টিভেজা জার্সির মধ্যে দিয়ে ফুটে উঠছে ফুটবলারদের পেশীবহূল স্বাস্থ্য।
ক্রিশ্চিয়ানো রোনাল্ডোদের এই বিশেষ জার্সি তৈরি হয়েছে পার্লে ওসান প্লাস্টিক দিয়ে। মলদ্বীপের সমুদ্রতটের প্লাস্টিকজাত বর্জ্যপদার্থকে বিশেষ পদ্ধতিতে পরিশুদ্ধ করে এই জার্সি তৈরি হয়েছে। সেখানে হাল্কাভাবে রয়েছে স্পনসরের নাম, যা সহজে চোখে পড়বে না। নতুন স্পনসরের তরফে জানানো হয়েছে, ফুটবলারদের সুস্থ স্বাস্থ্যের কথা ভেবেই রাসায়নিক বর্জিত এই বিশেষ জার্সি তৈরি করা হয়েছে।
এমনই আকর্ষণীয় জার্সিতে ফের ঝলসে উঠলেন ক্রিশ্চিয়ানো রোনাল্ডো। ম্যাচ শুরুর ১৮ মিনিটের মধ্যেই জোড়া গোল করেন তিনি। স্পোর্টিং খিখনকে ২-১ গোলে হারিয়ে লা লিগার শীর্ষস্থান ধরে রাখল রিয়াল মাদ্রিদ। ১৩ ম্যাচে তাদের পয়েন্ট এই মুহূর্তে ৩৩।
পরিসংখ্যান জানাচ্ছে, শনিবারের জোড়া গোলের সুবাদে চলতি বছরে ক্লাব (৩৮) এবং দেশের (১৩) হয়ে ৫১ গোল করে ফেললেন পর্তুগিজ তারকা। লা লিগায় এখনও পর্যন্ত দশ গোল করে তিনি রয়েছেন গোলদাতাদের শীর্ষে। আট গোল করে দু’নম্বরে রয়েছেন লিওনেল মেসি। যা নিয়ে ম্যাচের পর ম্যানেজার জিনেদিন জিদান বলেছেন, ‘‘রোনাল্ডো হল সেই স্তরের ফুটবলার, যার কাছে গোল করা খুব কষ্টকর নয়।’’ আরও বলেছেন, ‘‘ রোনাল্ডো যখন গোল পায় না তখন অনেকেই মনে করেন যে, ও বুঝি ভাল খেলতেই পারছে না। কিন্তু রোনাল্ডো আবারও প্রমাণ করে দিয়েছে, ও চোট সারিয়ে সেরা ফুটবল উপহার দিতে তৈরি।’’ রিয়াল মাদ্রিদ তারকা শনিবারের ম্যাচে জোড়া গোল করে খুশি। টুইট করেছেন, ‘তিন পয়েন্ট খুব মূল্যবান ছিল’।